**ÖSSZEFOGLALÓ**

**a 107/2011. (VI.30.) Korm. rendelet módosításáról szóló 96/2016. (V.2.) Korm. rendeletről**

A látvány-csapatsport támogatását biztosító támogatási igazolás kiállításáról, felhasználásáról, a támogatás elszámolásának és ellenőrzésének, valamint visszafizetésének szabályairól szóló 107/2011. (VI. 30.) Korm. rendelet (a továbbiakban: Rendelet) módosítása a látvány-csapatsportok támogatásával kapcsolatban a gyakorlatban jelentkező **értelmezési és egyéb adminisztrációs problémák** kezelésére irányul, valamint kiterjeszti a Rendelet hatályát a társasági adóról és az osztalékadóról szóló 1996. évi LXXXI. törvény **24/A. §-**a szerinti támogatásokra. A Rendelet-módosítás biztosítja az összhangot a társasági adóról és az osztalékadóról szóló 1996. évi LXXXI. törvény és a sportról szóló 2004. évi I. törvény módosításáról szóló a **T/9621. számon** az Országgyűlésnek **benyújtott és 2016. március 30-án elfogadott törvényjavaslat**nak a közigazgatási hatósági eljárás és szolgáltatás általános szabályairól szóló 2004. évi. CXL törvény (a továbbiakban: Ket.) ügyintézési határidővel összefüggő módosító javaslataival.

A **képzéssel összefüggő feladatok támogatása jogcím**et érintő módosítás részben az elszámolható költségek körét érinti, részben az uniós jogszabályok változása miatt indokolt.

A **tárgyi eszköz beruházás, felújítás jogcímet érintő módosítás**sal az elektronikus kapcsolattartással összefüggő, illetve sportszakmai okból felmerülő szoftverfejlesztés, szoftvervásárlás engedélyezhetővé válik, biztosítva az elektronikus kapcsolattartás törvényben meghatározott szabályainak való megfelelést, valamint a megnövekedett adminisztrációs tevékenységek megkönnyítését szolgáló feltételek megteremtését.

A jelenleg hatályos Rendeletben az **utánpótlás-korú versenyzők** fogalma alapján a versenykiírás sok esetben megengedi a túlkorosok korlátozott számú szereplését, azonban a csapatköltségek elszámolhatóságának jobb nyomon követése miatt nem javasolt különbséget tenni a csapat játékosai közt.

A **versenyeztetéssel összefüggő feladatok támogatása jogcím** esetén a hatályos jogszabály szerint a díjköltségek, kiadások (pl. játékvezetőkkel kapcsolatos költségek) a szakszövetség részére kerülnek megfizetésre, a módosítással ezek a szakszövetség mellőzésével, közvetlen kifizetésekkel megvalósulhatnak.

A módosítás jogszabályi szintre emeli az **elszámolási útmutatót**, ami az eljárások mellett tartalmazza a benchmarkokat és kötelező jelleggel bír a támogatottak részére.

A jogalkalmazási tapasztalatok alapján a **közreműködési költség elszámolása** esetében a korábbi 75%-os szabály eltörlése az elszámolható közreműködési költségek szigorítását eredményezi, tekintettel arra, hogy a korábbi szabályozással ellentétben, minden esetben a jogszerűen felhasznált támogatás 2%-a számolható el.

A módosítás pontosítja az **ellenőrzési feladatok ellátásával összefüggő költségek utalásának szabályai**t, tekintettel arra, hogy az ellenőrzési feladatok ellátásával összefüggő költséget a MOB támogatása esetén az adóhatóság teljes egészében a sportpolitikáért felelős miniszter által vezetett minisztérium által közzétett fizetési számlára fizeti meg, az nem osztható meg 1/3-2/3 részre.

A Ket. **általános ügyintézési határidő**re vonatkozó rendelkezéseinek 2016. január 1-től hatályos módosításával összhangban a korábban kormányrendeleti szinten rögzített 21 napnál hosszabb ügyintézési határidőket a T/9621. számon benyújtott és elfogadott törvényjavaslat alapján a sportról szóló 2004. évi I. törvény (a továbbiakban: **Stv.)** rögzíti, ezért a Rendelet vonatkozó rendelkezései is ennek megfelelően módosulnak. Az Stv. 22. § (7) és 51. § (5) bekezdései alapján a látvány-csapatsportban működő szakszövetségnek a sportfejlesztési program jóváhagyásáról a kérelem beérkezésétől számított 120 napon belül kell döntést hoznia, a sportfejlesztési program módosítására, illetve meghosszabbítására irányuló kérelem elbírálásának határideje 60 nap.

A módosító javaslat alapján **hiánypótlásra felhívás**ra a sportfejlesztési program jóváhagyására nyitva álló 120 napos ügyintézési határidőn belül bármikor lehetőség van. A korábbi 15 napos **hiánypótlási határidő 30 napra emelkedik**, illetve ha a kérelem olyan sportcélú ingatlan-fejlesztést érintő tárgyi eszköz beruházásra, felújításra irányul, amely a Rendelet alapján utófinanszírozottnak minősül, a hiánypótlási határidő a támogatás igénybevételére jogosult szervezetet kérelmére **egy alkalommal 90 nappal meghosszabbítható**.

Pontosításra és egyben egyszerűsítésre kerül a **könyvvizsgálói hitelesítés** feladatának ellátása. A sportfejlesztési programok során keletkező nagyszámú számlák jelentősen megnövelik a könyvvizsgálat idejét, amennyiben valamennyi elszámolandó számlát a könyvvizsgálónak eredetben hitelesítenie kell. Ugyanakkor a Magyar Könyvvizsgálói Kamaráról, a könyvvizsgálói tevékenységről, valamint a könyvvizsgálói közfelügyeletről szóló 2007. évi LXXV. törvény lehetővé teszi a könyvvizsgálói összesítő lap hitelesítésével és könyvvizsgálói jelentés megküldésével a könyvvizsgálói tevékenység hiteles elvégzését.

A módosítás érinti a **kamat mértékének számítását és alsó értékhatárának (ezer forint) meghatározását** is. Az elszámolások ellenőrzésének elhúzódása miatt indokolt a visszafizetési kötelezettség megállapításához kapcsolódó kamat mérték számításának határnapját méltányos keretek között meghatározni. Ehhez az elvhez kapcsolódik a visszafizetési kötelezettséget keletkeztető összeg alsó értékhatárának (ezer forint) rögzítése is.

Több építési, bővítési beruházást végző sportszervezet jelzése alapján mérlegelendő volt a **hosszabbítás, módosítás tárgykörben bevezetett korlátozás feloldása**, mert a beruházást megalapozó eljárások (tervezés, engedélyezés) elhúzódása, valamint az időjárási tényezőkre tekintettel egy év csak az előkészületekre elegendő, így a tervezett beruházás kivitelezése és egyben a program megvalósíthatósága megköveteli a hosszabb támogatási időszak szükség szerinti biztosítását. A hosszabbítás megengedésével együtt a hosszabbított időszakban történő módosítások lehetőségének megnyitása is bekerült a módosításba a Magyar Labdarúgó Szövetség által tett javaslat alapján.

A támogatott szervezet látvány-csapatsport **támogatásból kizárás**ára jelenleg a szabálytalan támogatás befizetésétől van lehetőség, azonban javasolt **a szabálytalanság megállapításától** erre lehetőséget teremteni.

A rendeletmódosítás további olyan, a Támogatásokat Vizsgáló Iroda által tett észrevételeket is tartalmaz, melyek átvezetése a vonatkozó **uniós jogszabályok változásai** miatt váltak szükségessé.

2016. május 3.

TAO Ellenőrzési Osztály